Worcester F 80 Distinctiones

253 Trahere

Trahere.[[1]](#footnote-1) *Nemo* venit *ad me nisi Pater* meus traxit illum, [Joan. 6:44]. Huius summe manifestum fuit exemplum in conuersione Pauli qui tractus

/fol. 309rb/

fuit vt traheret. Tractus a Christo vt traheret ad Christum. Sed videamus vnde tractus, qualiter et quo. Tractus est enim a profundo confusionis quam gerebat in corde quia [Act. 9:1-2]: *Saulus adhuc spirans minarum et cedis,* etc. Et quam exercebat in opere quia *accessit ad principem sacerdotum et petiit*.

¶ Quo ad secundum tractus est per tremorem inspecta luce qui [Act. 9:3]: *subito circumfulsit eum lux de celo.* Et per stuporem audita voce, [Act. 9:4]: *Saule Saule quid me persequeris?* Lux superveniens excecauit eum in corpore vt intrincus illuminaretur in mente. Lux intulit cecitate et cecitas lucem.

¶ Quo ad tercium tractus est ad fidei sacramentum quia [Act. 9:18]: *baptizatus est* ad predicacionis officium quia ingressus in sinagogam [Act. 9:20]: *Predicabat Jesum*.

¶ Et nullus ergo desperet de magnitudine aut multitudine criminum quia Deus non solum[[2]](#footnote-2) recipit[[3]](#footnote-3) penitentes sed et attrahit peccatores. Misericors prestabilis super maliciam qui non vult mortem peccatoris. Quacumque enim hora, scilicet, in iuuentute vel senectute ingemuerit peccator, id est, vere penituerit salus erit. Multum peccauit Cayn occidendo sed plus peccauit desperando et dicendo [Gen. 4:13]: *Maior est iniquitas mea quam vt veniam merear*. Absit! Absit vt maior sit demencia peccatoris quam clemencia conditoris. Cum sancti[[4]](#footnote-4) ad infinitum, nulla sit proporcio. Miseraciones Domini sunt super omnia opera eius. Nam Apostolus qui fuit blasphemus misericordiam consecutus est, [Tit. 3:5]: *Non ex operibus iustitie que* fecerat *sed secundum misericordiam,* etc. Vt ostenderet in eo Deus omnem longanimitatem ad informacionem illorum qui credituri sunt. Huic est quod epistolem Pauli et Psalmus Dauid preceteris scripturis in ecclesia frequentantur vt cum audierint Paulum blasphemum factum apostolum et Dauid adulterum homicidamque factum prophetam confidant premium mereri et gloriam adipisci. Quis dubitet quin Deus hominis misereatur quem magnum fecit creando maiorem redimendo.

¶ Nam in creacione factus est homo ad ymaginem Dei. In recreando factus est ad ymaginem hominis. Nam cum in forma Dei esset non rapinam arbitrans, etc. Magis est habere similitudinem Dei quam hominis, sed tamen magis est quod Deus factus est ad similitudinem hominis quam econtro. Vnum est maius ratione dignitatis. Sed aliud maius est ratione dignacionis. Quis ergo dubitet quin Deus misereatur illius quem fecit

/fol. 309va/

ad ymaginem suam pro quo seipsum exinaniuit pro quo filio suo non peparcit. Alioquin frustra natus est Christus, frustra passus, resurrexit, ascendit. Sanguis Christi aduocati nostri clamat pro nobis qui semper exauditur pro sua reuerencia. Nam signa passionis sue semper fert secum quibus nos redemit [1 Pet. 1:18]: *non corumptibilibus auro* et *argento*. Quis audiens hic non trahatur ad ipsum? Ymmo si lapis audiret traheretur ad ipsum. Et quidem de lapidibus suscitat filios Abrahe. Pone ergo ante oculos Magdalenam, latronem, etc., et videbis quod quandoque ex inuidia punit cum peccatorem corripit et ex iustitia parcit cum penitenti indulget et vtrumque de dileccione procedit.

¶ Quis ergo disperet cum spem adiuuet iustitiam sed dum dumtaxat non humana secundum illud, [Psal. 142:1-2]: *Exaudi me* Domine *in tua iustitia et non intres in iudicium cum seruo tuo*. Cum ergo trahere peccatorem sit iustificare maius est iustificare quam creare. Cum maior sit gratia quam natura. Creanti enim nichil obsistit set iustificanti peccatum resistit. Conuertamur ergo ad Dominum vt ipse conuertatur ad nos vt nos conuertamur ad eum vt trahat nos de profundo confusionis que latet in corde per prauam cogitacionem que patet in ore per numquam locutionem que manet in opere per malam consuetudinem. Hoc est vt resuscitet puellam in domo, iuuenem extra portam, quatriduanum in sepulcro, et hoc est per spiritum timoris, quia secundum prophetam, [Eccli. 1:27]: *Timor Domini expellit peccatum*. Item Ysai. [59:13] A timore tuo *concepimus,* etc. Cum enim peccator recogitat multitudinem magnitudinem turpitudinem peccatorum in se et in iudice potentiam quam non potest effugere, sapientiam quam non potest latere, iustitiam quam non potest corumpere stupet et timet concipiens compunccionem in corde, pariens conformacionem in ore, initiens satisfaccionem in opere.

¶ Item tria naturaliter trahunt calidum, vacuum, simile. Calidum attrahit sicut calor solis vel ignis attrahit humorem vaporabiliter. Vacuum trahit per actus non quod sit vacuum.

¶ Nam cum euacuatur vas liquore necesse est quod aliud subintret vel quod ibi existens rarefiat. Item simile attrahit. Vnde Eccli. 27[:10] dicitur, *Volatilia ad sibi similia* convertuntur.

/fol. 309vb/

Sic dileccio facit calidum per deuocionem, vacuum per humiliacionem, simile per imitationem secundum illud Psal. [72:21]: *Inflammatum est cor meum, et renes mei*. Jer. 31[:3]: *In caritate perpetua dilexi te*. Ideo attraxite miserans, Jer. 12[:7]: *Reliqui domum meam, dimisi hereditatem*, etc.

1. Trahere ] Lambeth begins this chapter: “Nemo venit ad…. with the “N” capitalized. [↑](#footnote-ref-1)
2. solum ] Lambeth *om.* F 80. [↑](#footnote-ref-2)
3. recipit ] *add*. recipit F 80. [↑](#footnote-ref-3)
4. sancti ] Lambeth *corr.* finiti [↑](#footnote-ref-4)